Lebocký, Tibor, poslanec NR SR (2014-04-01):
Evidentná taktika. Dostavil sa aj pán poslanec Simon. (Vyslovené s pobavením.) Ďakujem veľmi pekne za slovo, vážený pán predseda Národnej rady Slovenskej republiky. Vážený pán minister, milé kolegyne, kolegovia, chcem sa vyjadriť k priebehu rozpravy a zároveň predložiť modifikovaný pozmeňujúci návrh. My s kolegom Pucim sme v podstate počas prerokovávania tohto vládneho návrhu zákona, tlač 833, predložili vo výbore pomerne rozsiahly pozmeňujúci návrh, ktorý mal 16 bodov, a z veľkej väčšiny, iste so mnou bude súhlasiť aj pán kolega Mičovský a ďalší, z hľadiska vecného bol teda akceptovateľný a akceptovaný v tom zmysle, že sa jedná o precizovanie alebo o vylepšenie pôvodného znenia vládneho návrhu zákona. Pravda je aj, že ako najproblematickejší sa ukázal najmä bod týkajúci sa snahy o vyriešenie problematiky usporiadania vlastníckych vzťahov v bývalom Vojenskom obvode Javorina, ktorý bol v pôvodnom pozmeňujúcom návrhu zahrnutý pod bodom č. 15. Treba k tomu dodať asi toľko, že z dnešnej rozpravy jednoducho vyplynulo a veľmi jednoznačne, že, a tu už si dovolím povedať a chcem podporiť aj vystúpenia pána poslanca Galku, že sa z problematiky bývalého Vojenského obvodu Javorina napriek skutočnosti, že súčasná vláda, vládni poslanci sa snažili vyriešiť tento problém, pokiaľ možno optimálne a veľmi rýchlo, stáva politikum. Je isté, že minimálne jeden poslanec medzi nami je tu taký, u ktorého účel svätí prostriedky a ktorý sa snaží vystupovať v mene všetkých zainteresovaných vlastníkov a použiť celú túto agendu, no nebojím sa to povedať, ale z aspektu blížiacich sa volieb do europarlamentu. A ten pán poslanec je tu prítomný pán poslanec Simon, ktorý dobre vie, že prečo odišiel a nebol v sále, prečo prišiel až potom, aby stratil poradie a podobne. Veľmi rád si vypočujem jeho zdôvodnenia aj po mojom vystúpení. Následne samozrejme bol predložený pozmeňujúci návrh zase pána poslanca Puciho a môj do pléna cez podporu 15 podpisov poslancov vládneho SMER-u s tým, že sme precizovali to pôvodné znenie, ktoré bolo podrobené istej kritike, dokonca aj pred kamerami v rámci objednanej tlačovej besedy pána poslanca Simona. Spomínal toto už aj pán poslanec Fecko. Chcem však povedať ešte jednu vec, skôr ako prednesiem konečné znenie našich pozmeňujúcich návrhov. Pán poslanec Simon, ty si sám vystúpil a povedal, že táto problematika sa týka viac ako dvadsiatich obcí vo vojenskom, alebo teda v bývalom Vojenskom obvode Javorina. Argumenty, ktoré som uviedol o rozpore medzi operátom, ktorý vychádza z evidencie užívateľských vzťahov, a o absencii operátu, ktorý by potvrdzoval skutočne vlastnícke vzťahy ku dňu znárodnenia, si nevyvrátil. Proste je úplne zjavné, že sa snažíš účelovo využiť riešenie tejto problematiky. Samozrejme aj za účinnej podpory tu prítomných vážených hostí z obce Jakubany. Ale ešte raz opakujem, tu prítomní ľudia z obce Jakubany sú predstavitelia jedinej obce, ktorých sa všetky tieto problémy týkajú. Takže... (Ruch a výkriky na balkóne rokovacej sály.) Takže... (Výkrik na balkóne rokovacej sály: Sme tu z viac obcí.) Takže... Počkajte chvíľočku. Takže čo je dôležité? Je dôležité si uvedomiť, že pokiaľ návrhy, ktoré si predniesol, je potrebné riešiť a všeobecná rozprava je naozaj o tom, že nám ide, či už so stratou času nejakou, o riešenie tým, ak my stiahneme tento pozmeňujúci návrh, tak v podstate strácame čas. My v podstate ale problematiku Javoriny a vôbec usporiadania vlastníckych vzťahov musíme vyriešiť alebo mali by sme riešiť, pretože je to aj súčasťou nášho programového vyhlásenia. Ale v záujme toho, aby teda bolo zadosťučinené aj tu prítomným hlasom z balkóna, tak sme sa rozhodli aj po konzultácii s pánom ministrom v podstate stiahnuť ten pôvodný pozmeňujúci návrh, ktorý mal dva body pozmeňujúce. Pritom prvý sa týkal riešenia samotného bývalého Vojenského obvodu Javorina. Máte ho teda rozdané, alebo máte tento pozmeňujúci návrh rozdaný v laviciach. Tento pozmeňujúci návrh sťahujeme. A v podstate, ak dovolíte, aby bolo zadosťučinené nielen zápisu, ale celkovo postupu, prednesiem len pozmeňujúci návrh, ktorý bol v tom pôvodnom uvedený pod bodom č. 2, ktorý je nevyhnutný z aspektu legislatívno-technickej čistoty. Tým pádom v podstate vychádzame v ústrety aj vystúpeniam opozičných poslancov a vytvárame priestor, aby sa celá problematika vyriešenia týchto vlastníckych vzťahov, reštitúcií a ostatných súvisiacich úkonov dostala skutočne späť na verejné, v úvodzovkách, pripomienkovanie vlastníkmi, aby sa k problematike Vojenského obvodu Javorina mohli vyjadriť všetci, ktorých sa to týka, všetci teda oprávnení vlastníci. A teraz ak dovolíte, tak prednesiem pozmeňujúci návrh, ktorý ste medzičasom už pravdepodobne dostali rozdaný do lavíc poslaneckých, a keď nie, tak ihneď, ako to prečítam, tak samozrejme, že odovzdám tento pozmeňujúci návrh pani poslankyni Košútovej ako spravodajkyni. Pozmeňujúci návrh poslancov Národnej rady Slovenskej republiky Róberta Puciho a Tibora Lebockého k vládnemu návrhu zákona, ktorým sa mení a dopĺňa zákon Slovenskej národnej rady č. 330/1990 Zb. o pozemkových úpravách, usporiadanie pozemkového vlastníctva, pozemkových úradoch, pozemkovom fonde, pozemkových spoločenstvách v znení neskorších predpisov a ktorým sa mení a dopĺňa zákon Národnej rady Slovenskej republiky č. 180/1995 Z. z. a o niektorých opatreniach na usporiadanie vlastníctva k pozemkom v znení neskorších predpisov (tlač 833). Bod č. 1. Za čl. II sa vkladá nový čl. III, ktorý znie: „Čl. III „Zákon č. 180/2013 Z. z. o organizácii miestnej štátnej správy a o zmene a doplnení niektorých zákonov v znení zákona č. 506/2013 Z. z. sa dopĺňa takto: Za § 9 sa vkladá § 9a, ktorý znie: „§ 9a (1) Konanie, v ktorom sa rozhoduje o právach, právom chránených záujmoch alebo povinnostiach fyzických osôb a právnických osôb a ktoré mal podľa § 9 ods. 12 dokončiť okresný úrad, v ktorého územnom obvode mal sídlo obvodný pozemkový úrad a obvodný lesný úrad, právoplatne neskončené do 30. apríla 2014, dokončí okresný úrad, do ktorého územnej pôsobnosti tieto konania patria; konania podľa osobitného predpisu, ktoré mal podľa § 9 ods. 12 dokončiť okresný úrad Prešov, okresný úrad Stará Ľubovňa a okresný úrad Poprad, dokončí okresný úrad Kežmarok. (2) Okresný úrad, z ktorého územnej pôsobnosti konania prechádzajú podľa ods. 1, odovzdá dokumentáciu k týmto konaniam okresnému úradu, na ktorý prechádza územná pôsobnosť do 15. mája 2014.“. Poznámka pod čiarou k odkazu 3 znie: „Zákon č. 229/1991 Zb. o úprave vlastníckych vzťahov k pôde a k inému poľnohospodárskemu majetku v znení neskorších predpisov.“.". Doterajší čl. III sa označí ako čl. IV. Odôvodnenie: Je tam jednoznačne, jednoznačne ide o opravu chýb v počítaní času a stanovovaní teda termínov súvisiacich s vykonateľnosťou tohto zákona. Súčasne vynímam bod 19 ako aj bod 21 spoločnej správy na osobitné hlasovanie. Toľko som chcel povedať, pán predseda. Ďakujem za pozornosť.